Uit die Puk-rektor se kantoor: Ondersteuning en gebalanseerde, verantwoordelike debat oor die NWU se toekomsProf. Herman van Shalkwyk, rektor van die NWU se Potchefstroomkampus. Foto: Argief. Hierdie brief is oorspronklik op die Puk se webwerf gepubliseer onder die opskrif: “Uit die rektor se kantoor”. Dit is opgestel deur prof. Herman van Schalkwyk, rektor van die Potchefstroomkampus van die NWU – Red. Ek wil graag my dank uitspreek vir die volgehoue ondersteuning en gebede wat ek en die NWU se Potchefstroomkampus die afgelope tyd van personeel, studente, alumni, ouers en die groter publiek ontvang het. Dit was oorweldigend. Die breë ondersteuningsgebied se stemme speel ŉ belangrike rol in die debat oor die toekoms van die Noordwes-Universiteit. Ek wil ook alle belanghebbendes uitnooi om op ŉ gebalanseerde en verantwoordelike wyse by die debat betrokke te bly, veral waar dié debat belangrik is vir die NWU en sy rol vorentoe. My ervaring van die afgelope Raadsvergadering oor die strategiehersieningsproses van die NWU was dat dit ŉ opbouende vergadering was, waar almal se standpunte aangehoor en ŉ goeie gesprekplatform geskep is. Wat my persoonlike posisie as rektor van die Potchefstroomkampus betref, neem ek kennis van die Raad se posisie met betrekking tot die hernuwing van my termyn as rektor. Ek word regtens aangeraai om my nie hieroor uit te laat nie aangesien dit tans die onderwerp van ’n dispuut tussen my en my werkgewer, die Noordwes-Universiteit, is. Wat ek wel kan bevestig, is dat die uitvoerende komitee van die Raad in gesprek met my tree met die oog op die toekoms. In hierdie gesprek sal ek deur twee oorwegings gelei word. Natuurlik my eie persoonlike situasie wat my gesin insluit, want hulle word direk deur hierdie gebeure geraak. Ek sien my verantwoordelikheid as rektor as ŉ roeping en is van mening dat ek wél nog ŉ belangrike rol in die strategiehersieningsproses het. Dit sal dan ook deel vorm van my gesprek met die uitvoerende komitee van die Raad. Weereens dankie vir u ondersteuning en opbouende betrokkenheid rakende die strategiehersieningsproses. Ek is vol vertroue dat die NWU, met sy diep wortels, wel daarin sal slaag om ŉ universiteit van uitnemendheid te bly. Vriendelike groete Herman van Schalkwyk Rektor: Potchefstroomkampus van die Noordwes-Universiteit